Aamu Korhonen

Aamu Korhonen (es. Henna Tanskanen) on kuvitteellinen hahmo saippuasarjassa Salatut elämät. Aamu oli mukana sarjassa vuosina 2001–2004. Aamu on päähenkilö myös Katri Mannisen kirjassa Aamun uudet kuviot (2001). Hän esiintyy myös kirjoissa Teemun tarina (2002), Aamu, Inka ja ihana Ilari (2003) sekä Ken ja isosiskon viimeinen kesä (2003).

Yleistä

Luonne ja ulkonäkö
Aamu Korhonen on luonteeltaan temperamenttinen, sosiaalinen, sanavalmis ja itsevarma. Sarjaan saapuessaan Aamulla oli keskipitkät vaaleat hiukset, jotka nähtiin hänellä aina siihen asti, kunnes hän poistui kuvioista keväällä 2004. Palatessaan pikaisesti sarjaan syksyllä 2004 hänellä oli punaiset rastat. Aamu on aina pukeutunut kohtalaisen värikkäästi, mutta hän suosii tyylissään myös ruskean eri sävyjä.

Perhe ja muut tärkeät ihmissuhteet
Aamu on Jaana Niemisen ja Raimo Korhosen tytär. Aamu saapui sarjaan yhdessä äitinsä ja kaksoisveljensä Teemun kanssa, kun Ismo Laitela osti heidän kotinsa Keravalta ja he muuttivat Ismon entiseen asuntoon Pihlajakadulle. Aamulla on myös siskopuoli, Jaanan ensimmäisestä avioliitosta, nimeltään Roosa Kemppainen, jolla on Downin syndrooma. Aamun isää, Raimoa ei ole sarjassa koskaan näytetty, mutta kerran hän kutsui lapsensa lomailemaan kanssaan Teneriffalle. Aamun tärkeimmiksi ihmissuhteiksi perheensä lisäksi Pihlajakadulla muodostuivat edesmennyt hyvä ystävä Miia Laitela, entinen paras ystävä Inka Haapala sekä suuri rakkaus Ken Ojala. Myös Aamun isäpuoleksi myöhemmin ruvennut Ismo Laitela oli isossa roolissa Aamun elämässä, he tulivat vaihtelevasti juttuun.

Asunto ja työelämä
Lähes koko aikansa sarjassa Aamu asui Pihlajakatu 23 B:n kolmannessa kerroksessa, asunnossa B7. Hän myös asui jonkin aikaa yhdessä Ken Ojalan kanssa tämän asunnossa B5 kerrosta alempana ja siellä hän myös oleili palatessaan sarjaan syksyllä 2004.

Sarjaan saapuessaan, vuonna 2001, Aamu opiskeli ammattikoulussa maalariksi. Hän onkin yksi harvoista ammattikoulun käyneistä Pihlajakadun nuorista. Valmistuttuaan Aamu ei kyllä ainakaan Pihlajakadulla asuessaan tehnyt alaansa vastaavia töitä, hän nimittäin lähinnä tuurasi joko äitiään tai Ismoa tämän Ismon Valinta-nimisessä kaupassa ja kerran jos toisenkin Kentsua Barbaari-nimisessä kahvilassa. Vakituista työtä hän ei saanut Pihlajakadulta.

Lähtö ja pikapaluu
Kevään 2004 jaksoissa Aamu muutti Teemun kanssa Lontooseen heidän isänsä luo Teemun saatua opiskelupaikan lontoolaisesta musiikkikoulusta. Aamu palasi sarjaan kuitenkin vielä syksyllä 2004 tajuttuaan, ettei Lontoo ehkä ollutkaan hänen juttunsa. Aamun paluu osui sopivasti Camillan ja Kenin lähestyvien häiden ajankohtaan. Aamu oli häissä Camillan kaasona. Lopullisesti Aamu poistui sarjasta lokakuussa 2004 esitetyssä jaksossa Camillan ja Kenin pilalle menneiden häiden jälkeen.

Rakkauselämä

Kenneth "Ken" Ojala
Pian muutettuaan Pihlajakadulle Aamu tapasi Saku Salinin ja Kalle Laitelan läksiäisbileissä Ken Ojalan, jonka kanssa humaltunut Aamu suuteli. Myöhemmin Ken ja Aamu tapasivat Ismon valinnassa, ja Ken alkoi vietellä Aamua päästäkseen tämän kanssa sänkyyn. Kuultuaan Kenin koulukiusaavan Teemua, päätti Aamu jäädä suojelemaan kaksoisveljeään seurustelemalla Kenin kanssa. Heidän suhteensa päättyi Kenin saatua tietää Aamun juonesta. Aamun ja Kenin välillä oli silti kipinää ja mustasukkaisuutta puolin ja toisin eron jälkeenkin. He päätyivät uudestaan yhteen, mutta suhde rakoili muutamaan otteeseen Aamun kiukuttelun tai Kenin uskottomuuden takia. Syksyllä 2003 Aamu muutti Kenin luokse asumaan, mutta hän muutti takaisin kerrosta ylemmäs Jaanan ja Ismon luo saatuaan tietää Kenin harrastaneen seksiä Aamun koulukaverin Katri Sievisen kanssa toistamiseen. Suhde päättyi lopullisesti Aamun muuttaessa veljensä kanssa Lontooseen. Ken tosin yritti estellä Aamua lähtemästä ja vielä lähtöpäivänä Aamu oli aikeissa jäädä Suomeen, sillä rakasti Kentsua kaikesta huolimatta. Lopulta Aamu päätti kuitenkin lähteä. Elina Taalasmaan kutsumana Aamu palasi Pihlajakadulle syksyllä 2004 aikeissa lämmitellä vanhaa suhdettaan Kenin kanssa. Ken oli kuitenkin menossa Camilla Mustavaaran kanssa naimisiin. Ennen häitä Aamu ja Ken harrastivat seksiä eräissä bileissä, josta salaa tietoisena Camilla jätti Kenin alttarille. Ken luuli Aamun kertoneen heidän puuhistaan Camillalle ja suuttui tälle. Aamu yritti vielä sopia heidän välinsä, mutta Ken ei lämmennyt ajatukselle. Aamun osalta viimeisessä kohtauksessa Aamu uskaltautui kuitenkin rapussa suutelemaan Kentsua ja sanoi tälle salaperäisesti "Ehkä me nähään viel joskus" ennen kuin kääntyi ja lähti pois rapusta mennäkseen alhaalla odottavaan taksiin.

Muut romanttiset suhteet
 Kalle Laitela: yksipuolinen ihastus, ennen kuin Aamu sai tietää Kallen olevan homoseksuaali
 Keijo ”Keke” Naukkarinen: poikaystävä, jonka kanssa seurustellessaan Aamu oli kiinnostuneempi Amista
Ami Vainio: yksipuolinen ihastus
Ilari Pesonen: poikaystävä, joka seurusteli samaan aikaan sekä Aamun että Inkan kanssa, ei suhtautunut Aamuun suuren ikäeron vuoksi vakavasti, vaan halusi pelkästään seksiä suhteelta

Vihamieliset suhteet 
Ismo Laitela: Ismon ja Jaanan suhteen alkuvaiheessa Aamulla oli vaikeuksia tulla toimeen uuden isäpuolen kanssa, johon suurin syy oli, kun Ismo kielsi Keniä tapaamasta Aamua, mutta myöhemmin Aamu ja Ismon suhde parani
Inka Haapala: parhaiden ystävysten, Aamun ja Inkan, ollessa rakastuneita samaan mieheen eli Ilari Pesoseen, he alkoivat eri keinoin tavoittelemaan miestä, mikä aiheutti Aamun ja Inkan välille riitaa ja heidän välinsä viilenivät kokonaan 
Katri Sievinen: Katri oli Aamun luokkakaveri ammattikoulun maalarilinjalla, mutta Aamun suhtautuminen häneen oli vihamielistä saatuaan tietää, että Katri oli harrastanut seksiä Kenin kanssa
Camilla Mustavaara: vihanmielinen naapuri, erimielisyyksiä tuli Kenin takia, kun kumpikin seurusteli Kenin kanssa, Camilla pyysi Aamua heidän häihin kaasoksi, siitäkin Aamu oli raivona ja halusi pilata häät, Ken petti Camillaa Aamun kanssa ennen häitä, jonka vuoksi häät epäonnistuivat

Salatut elämät -hahmot